Jelaskan Plot dari Temptation of Wife (siri TV 2012) dalam bahasa melayu

Mengisahkan tentang dua gadis iaitu Angeline (Marian Rivera) dan Heidi (Glaiza de Castro) yang berkawan rapat sejak Heidi diambil dan dijaga oleh kedua orang tua Angeline selepas kematian kedua orang tua Heidi. Hubungan mereka rapat seperti adik beradik, namun dalam diam sebenarnya Heidi sentiasa menyimpan perasaan cemburu dan iri hati terhadap Angeline.

Angeline terpaksa melupakan cita-citanya untuk menjadi seorang jururawat apabila dia mendapati dirinya hamil setelah terlanjur dengan teman lelakinya yang kaya raya, Marcel (Dennis Trillo). Manakala Heidi yang juga turut menyimpan perasaan terhadap  Marcel mencuba sedaya upaya untuk menggagalkan perkahwinan Angeline dan Marcel dengan menggoda dan meniduri Marcel namun tidak berjaya. Disebabkan itu, Heidi membawa diri ke Perancis.

Selepas berkahwin dengan Marcel, kehidupan Angeline mulai berubah apabila dia dilayan seperti orang gaji oleh ibu mertuanya, Stella (Cherie Gil). Walaupun dirinya tidak disenangi oleh ibu mertuanya, namun Angeline tetap bersabar dan sentiasa cuba menjalankan tanggungjawabnya sebagai anak menantu yang baik. Malangnya, akibat kebencian dan perbuatan kejam Stella, Angeline mengalami keguguran dan sukar untuk kembali hamil semula.

Lima tahun berlalu, Marcel mulai tertekan apabila dia terlalu menginginkan kehadiran seorang anak kerana sehingga kini mereka masih belum dikurniakan zuriat. Keadaan itu membuatkan rumahtangga mereka mulai dilanda pelbagai masalah dan kini dia mulai bersikap dingin terhadap Angeline. Sementara itu, Heidi kini telah pulang daripada Perancis dan kembali sebagai seorang wanita anggun dan berkerjaya. Heidi yang masih berdendam dengan Angeline mulai menggoda Marcel untuk menghancurkan hidup Angeline.

Angeline mula mengesyaki Marcel berlaku curang dan menjalinkan hubungan sulit dengan wanita lain dibelakangnya. Namun, Angeline tidak menyangka bahawa wanita simpanan suaminya itu adalah Heidi, iaitu orang yang dianggap seperti adiknya sendiri selama ini. Marcel pada mulanya ingin memutuskan hubungan dengan Heidi namun dia berubah fikiran setelah dia mengetahui bahawa Heidi kini

juga hamil anaknya. Marcel juga kini dihasut oleh Heidi agar tidak mempedulikan Angeline yang juga kini hamil anak kedua mereka dan mengatakan Angeline sudah menjadi tidak waras.

Sementara itu, Heidi yang juga mengetahui Angeline kembali hamil kemudian membawa Angeline ke sebuah klinik dan memaksa agar Angeline mengugurkan kandungan tersebut disana. Namun begitu, Angeline berkeras untuk tetap mempertahankan kandungannya itu. Angeline kemudian bertindak melarikan diri daripada klinik tersebut dan Heidi mulai mengejarnya. Mereka kemudian bertengkar lalu berlakunya pergelutan diantara mereka. Dalam pergelutan itu Angeline telah jatuh dari tebing bukit dan lemas kedalam laut. Heidi yang berasa panik melihat kejadian itu kemudian beredar pergi lalu meninggalkan Angeline yang sedang lemas dilaut tersebut.

Disaat itu juga Angeline sempat diselamatkan oleh Nigel (Rafael Rosell) yang juga kebetulan berada disitu untuk mencari adiknya, Chantal (Michelle Madrigal) yang turut membunuh dirinya dilaut yang sama dimana Angeline telah dilemaskan. Nigel kemudian bergegas membawa Angeline ke hospital. Setelah kembali sedar, Angeline mendapati dirinya mengalami keguguran buat kedua kalinya dan hal itu membuatkan Angeline berasa sedih dan tertekan lalu bertekad untuk tetap akan meneruskan rancangannya untuk membalas dendam terhadap Marcel dan Heidi. Kesempatan itu akhirnya tiba apabila dia bertemu dengan Yolanda (Ayen Munji-Laurel), iaitu wanita anggun dan kaya raya yang menguruskan House of Armada, iaitu sebuah klinik kecantikan yang terkenal di Filipina. Yolanda juga adalah merupakan ibu kandung kepada Chantal dan juga ibu angkat kepada Nigel, iaitu lelaki yang telah menyelamatkan nyawanya sewaktu berada dilaut tersebut.

Yolanda yang mendapati nasib malang yang menimpa Angeline hampir sama dengannya suatu ketika dahulu membuatkan dia terus bertekad untuk membantu Angeline bagi membalas dendam. Ini kerana Yolanda juga mempunyai sejarah kelam dengan Romeo (Raymond Bagatsing), iaitu bapa mertua Angeline dan ingin membalas dendam terhadap bekas teman lelakinya itu. Demi memastikan rancangan mereka itu berjalan dengan lancar, Yolanda memberikan Angeline identiti baharu dan mengubah penampilannya menjadi seorang wanita sofistikated agar tiada sesiapa yang mengenali Angeline.

Angeline kini kembali dengan identiti baru sebagai Chantal Gonzales. Dia bertekad untuk menggoda Marcel dan ingin menghancurkan hidup Heidi. Disaat awal pertemuan mereka, Marcel berasa terkejut apabila bertemu dengan Chantal, iaitu wanita anggun yang seiras dengan Angeline. Ini kerana dia percaya bahawa Angeline telah mati lemas dan kini dia dikejutkan dengan kehadiran seorang wanita misteri yang bernama Chantal. Manakala Heidi yang juga kini bertemu dengan Chantal mula berasa curiga dan yakin bahawa Chantal adalah Angeline. Namun, Chantal berpura-pura seolah-olah tidak mengenalinya dan sedaya upaya untuk menyembunyikan identiti sebenarnya sebelum kesemua rancangannya untuk membalas dendam terlaksana. Chantal berterusan menggoda Marcel kerana dia juga ingin Heidi merasakan sakit hati yang pernah dirasakannya suatu ketika dahulu. Sementara itu, Heidi kini mendapati dirinya tidak hamil, melainkan menghidapi penyakit ketumbuhan dirahim. Disebabkan itu, Heidi bertekad terus berpura-pura hamil agar Marcel terus bersamanya. Masa terus berlalu, Marcel kini semakin tergoda dengan godaan Chantal dan keadaan itu membuatkan hubungannya dengan Heidi menjadi semakin dingin, apatah lagi kini setelah dia mengetahui bahawa Heidi sebenarnya berpura-pura hamil.

Chantal yang kini mengetahui akan keadaan Heidi itu kemudian mulai mengambil kesempatan itu dengan merancang pelbagai rancangan licik untuk membalas dendam dan ingin menjatuhkan Marcel dan Heidi. Chantal juga berjaya memperdayakan Romeo, iaitu ayah Marcel agar menyerahkan seluruh harta milik keluarga Salcedo kepadanya dengan membeli saham serta menandatangani perjanjian dengan syarikat mereka. Sementara itu juga, Chantal telah berjaya mengambil alih Bella France, iaitu syarikat kecantikan milik Heidi dengan bantuan Yolanda. Setelah kesemua rancangannya itu berhasil dengan jayanya, Chantal akhirnya mulai mendedahkan identiti sebenarnya sebagai Angeline kepada keluarga Salcedo setelah dia berhasil membuatkan Heidi, Marcel dan ahli keluarganya kini menjadi miskin.

Marcel kemudian akhirnya sedar lalu mencuba untuk mendapatkan semula hati isterinya namun ketika itu Angeline sudah bertekad untuk menuntut cerai dengan Marcel. Pelbagai cara Marcel lakukan untuk kembali dengan Angeline namun Angeline tetap berkeras hati enggan kembali kepada Marcel disebabkan kini dia sedar bahawa dia telahpun jatuh cinta dengan Nigel. Sementara itu, penyakit Heidi kini semakin kritikal dan sudah berada ditahap 4. Mengetahui bahawa hayatnya tidak lama lagi, Heidi bertekad ingin membunuh Angeline buat kali terakhir. Disebabkan itu Heidi bertindak menculik Angeline dan ingin membunuhnya. Bagaimanapun, berlakunya pergelutan diantara Angeline dan Heidi dimana ketika itu Heidi ingin menembak Angeline dengan pistol ditangannya namun kemudian dia telah tertembak Marcel yang ketika itu ingin melindungi Angeline daripada tembakan tersebut. Marcel sempat meminta maaf kepada Angeline diatas segala kesilapannya selama ini dan sesudah itu, Marcel akhirnya meninggal dipangkuan Angeline. Manakala Heidi kini dipenjarakan. Selepas kematian Marcel, Angeline enggan melawat Heidi dipenjara disebabkan dia masih menyimpan perasaan marah dengan Heidi diatas segala perbuatannya selama ini. Namun setelah dia mengetahui bahawa Heidi kini menghidapi penyakit ketumbuhan yang membawa maut, membuatkan dia akhirnya menemui Heidi dipenjara. Sewaktu berada dipenjara, Heidi sempat meminta maaf dengan Angeline diatas perbuatannya selama ini dan sesudah itu, Heidi meninggal dunia. Setelah kematian Heidi, Angeline dan Nigel akhirnya berkahwin dan hidup bahagia.